
Magashegyi turistautak GIS alapú kockázatelemzése

Kutatásomban magashegységek természeti kockázataival foglalkozok. Az elmúlt harminc év mért adatai nyomán mára egyértelmű, hogy a változó klimatikus paraméterek a környezet átalakulását és a természeti veszélyek fokozódását okozzák ezen területeken. Mivel mindezt nem tudjuk megváltoztatni, így az elsődleges megoldás a tájékozódás és alkalmazkodás, melyet segít az alapos információ nyújtás azok számára, akik Földünk ezen vidékeit látogatják.
A tájékoztatás egyik könnyen kézzel fogható, nagy területi áttekintést biztosító formája a térképi ábrázolás. TDK munkám során egy ilyen, kockázatokat elemző és megjelenítő térkép elkészítését végeztem. Korábban születtek hasonló tanulmányok, ezek voltaképp – érthető módon – egyedül az infrastruktúra által érintett területekre koncentráltak. A hegyvidéki turistautak környezetének kockázati felmérésével és tájékoztatásával kevés munka foglalkozik, annak ellenére, hogy a napjainkban egyre nagyobb népszerűségnek örvendő outdoor turizmus hatására mind több és több ember keresi fel a magaslatokat. Ezen hiányoság betöltését igyekszem elősegíteni.
A térinformatika és az interneten szabadon hozzáférhető adatok felhasználásával egy számszerűsített, objektív elemző modellt dolgoztam ki, amivel felmérhetőek egy adott hegyvidék ösvényeinek várható és reális kockázati mutatói.
A módszer során alkalmazott elemzéseket ArcMap 10.8 térinformatikai szoftverben végeztem.
Mintaterületként a Magas-Tátra hegységet választottam, azonban a módszer lényege amire kiemelten törekedtem, hogy Földünk jelentős területén alkalmazható legyen, ahol a szükséges adatok rendelkezésre állnak.
Mivel a legtöbb turista a nyári szezonban indul a hegyekbe a tájékoztatást ebben a periódusban tartom a legfontosabbnak. A metódus így a nyárias körülmények felmérését teszi lehetővé, olyan hegységek esetén melyek nem érik el a hóhatárt. Mindez határozott célom volt, ugyanis a hóhatár fölé magasodó eljegesedett hegyvidékekről sokkal több információval rendelkezünk, mint a hóhatárt el nem érő hegységekről, ahol azonban a napjainkban intenzíven változó környezet szintén sok esetben fokozza a természeti veszélyeket.
Az elemző térkép segítségével kiszámolt adatokat felhasználhatom egy a laikus turisták számára is könnyen értelmezhető tájékoztató térkép elkészítésére, mely segítheti a nem feltétlenül magashegységi körülményekhez szokott látogatókat a biztonságosabb túratervezésben. Ez által csökkenthető az elmúlt évekre jellemző, egyre növekvő balesetek száma.



